### NN 88/2016 (30.9.2016.), Odluka o proglašenju projekta "Autokamp Punta Nova - Eko Kamp Nove" strateškim investicijskim projektom Republike Hrvatske

88 30.09.2016 Odluka o proglašenju projekta "Autokamp Punta Nova - Eko Kamp Nove" strateškim investicijskim
projektom Republike Hrvatske

VLADA REPUBLIKE HRVATSKE

1896

Na temelju članka 11. Zakona o strateškim investicijskim projektima Republike Hrvatske (»Narodne novine«, br. 133/13, 152/14 i 22/16), Vlada Republike Hrvatske je na sjednici održanoj 28. rujna 2016. godine donijela

ODLUKU

O PROGLAŠENJU PROJEKTA »AUTOKAMP PUNTA NOVA – EKO KAMP NOVE« STRATEŠKIM INVESTICIJSKIM PROJEKTOM REPUBLIKE HRVATSKE

I.

Na prijedlog Povjerenstva za procjenu i utvrđivanje prijedloga strateških projekata, projekt pod nazivom »Autokamp Punta Nova – Eko Kamp Nove« (u daljnjem tekstu: Autokamp Punta Nova) proglašava se strateškim investicijskim projektom Republike Hrvatske.

II.

Vrijednost ukupnih troškova Autokampa Punta Nova procijenjena kroz materijalnu i nematerijalnu imovinu iznosi 139.294.692,00 kuna.

III.

Investitor je društvo Nova Camping d.o.o., Stjepana Radića 20, Povljana, OIB: 69210019684, (u daljnjem tekstu: Nova Camping).

IV.

Projekt Autokamp Punta Nova financira se privatnim kapitalom.

V.

Lokacija realizacije projekta je Općina Povljana, Zadarska županija, otok Pag.

VI.

Projekt Autokamp Punta Nova uključuje investiranje u izgradnju, opremanje i pokretanje poslovanja kampa visoke kategorije (5\*) na lokaciji iz članka 5. stavka 1. točke 5. Zakona o strateškim investicijskim projektima Republike Hrvatske. Trenutno važećom prostorno-planskom dokumentacijom, na predmetnoj lokaciji predviđena je T3 zona (kampovi), a projekt je u pripremnoj fazi realizacije.

Realizacijom projekta Autokamp Punta Nova doprinijet će se unaprjeđenju gospodarskih djelatnosti i stvaranju dodane vrijednosti kroz uređenje 500 kamp parcela, 85 kamp mjesta, 4 sanitarna objekta i 250 mobilnih kućica ukupnog smještajnog kapaciteta 2.200 ljudi, te će se stvoriti uvjeti za zapošljavanje 20 stalno zaposlenih i do 145 sezonski zaposlenih. Predviđa se indirektno zapošljavanje još 40 zaposlenika u objektima koji će biti dati u najam za obavljanje trgovačko-uslužnih djelatnosti. Autokamp Punta Nova uz navedene sadržaje dodatno uključuje ugostiteljske i trgovačke sadržaje, vodeni park, wellness, sportsku dvoranu i sportske terene.

Realizacija projekta Autokamp Punta Nova je strukturirana kroz dvije osnovne cjeline na sljedeći način:

– 1. cjelina uključuje realizaciju opisanog projekta na kč.br. 2139/1, k.o. Povljana, i osiguranje pristupa javnoj prometnoj površini

– 2. cjelina uključuje izgradnju dodatnih parking mjesta, izmještanje recepcije i izgradnju infrastrukturnih sadržaja na susjednim nekretninama odnosno na dijelovima kč.br. 2139/2 i 2139/3, obje k.o. Povljana (prema važećoj prostorno-planskoj dokumentaciji), a kada se steknu preduvjeti za raspolaganje istima (investitor je uredio imovinsko-pravne odnose s Općinom Povljana na kč.br. 2139/1, k.o. Povljana, ugovorom o osnivanju prava građenja i ugovorom o prijenosu prava građenja, dok na kč.br. 2139/2 i 2139/3, k.o. Povljana, investitor nema prava raspolaganja, a obje su u vlasništvu Republike Hrvatske i u djelomičnoj su građevinskoj zoni (T3), slijedom čega će se po parcelaciji urediti imovinsko-pravni odnosi s Državnim uredom za upravljanje državnom imovinom).

Projekt Autokamp Punta Nova značajno pridonosi povećanju ukupnih turističkih kapaciteta, razvoju turističkih sadržaja i diversifikaciji ponude uže i šire sredine. Pored sektora turizma, kroz opisano investiranje u dugotrajnu i kratkotrajnu imovinu postiže se pozitivan učinak i rast gospodarskih aktivnosti u sektoru graditeljstva te ostalim pratećim aktivnostima prometa roba i pružanja usluga vezanim uz turističke objekte ovoga tipa.

VII.

Projekt Autokamp Punta Nova ispunjava uvjete propisane Zakonom o strateškim investicijskim projektima Republike Hrvatske, zbog sljedećih činjenica:

– realizacijom se stvaraju uvjeti za zapošljavanje većeg broja osoba

– realizacijom se doprinosi povećanju smještajnih kapaciteta visoke kategorije, razvoju turističkih sadržaja i diversifikaciji ponude hrvatskog turizma

– projekt znatno pridonosi razvoju i poboljšanju uvjeta i standarda pružanja usluga u turizmu te pozitivno utječe na više gospodarskih djelatnosti čijom se provedbom stvara dodana vrijednost i pridonosi konkurentnosti hrvatskog gospodarstva u cjelini

– u skladu je s dokumentima prostornog uređenja

– ostvaruje se na otoku a ukupna vrijednost kapitalnih troškova ulaganja je veća od 20.000.000,00 kuna

– u skladu je sa strateškim dokumentima Europske unije i Republike Hrvatske, uključujući i Strategiju razvoja turizma Republike Hrvatske do 2020. godine (»Narodne novine«, broj 55/13)

– odnosi se na aktivnosti usluga visoke dodane vrijednosti a koje su definirane propisima kojima se uređuje poticanje ulaganja.

VIII.

Cjeloviti pregled upravnih i drugih postupaka i radnji potrebnih za pripremu i provedbu projekta Autokamp Punta Nova (hodogram aktivnosti):

– realizacija cjeline 1.

Provođenje postupka Ocjene o potrebi procjene utjecaja zahvata na okoliš:

(postupak započet pri Ministarstvu zaštite okoliša i prirode)

Nositelj obveze: Ministarstvo zaštite okoliša i prirode

Ovisno o ishodu postupka Ocjene o potrebi procjene utjecaja zahvata na okoliš, a u slučaju obveze provođenja postupka procjene utjecaja na okoliš, ishođenja okolišne dozvole, ishođenja suglasnosti na izvješće o sigurnosti na sanacijski program, i/ili ocjene prihvatljivosti za ekološku mrežu, postupak se provodi sukladno posebnim propisima kojima se uređuje zaštita okoliša i prirode.

Slijedom navedenog, a u slučaju obveze provođenja jednog ili više navedenih postupaka, ishođenju dozvola za građenje bit će moguće pristupiti tek po dovršetku istih, a sukladno posebnim propisima

– rješavanje statusa postojeće nerazvrstane pristupne ceste

Podnošenje prijedloga za upis postojeće nerazvrstane pristupne ceste nadležnom područnom Uredu za katastar (geodetski elaborat izvedenog stanja nerazvrstane ceste), sukladno Zakonu o cestama (»Narodne novine«, br. 84/11, 22/13, 54/13, 148/13 i 92/14)

Nositelj obveze: Općina Povljana

– podnošenje zahtjeva za izdavanjem lokacijske dozvole Ministarstvu graditeljstva i prostornoga uređenja

Nositelj obveze: Nova Camping

– izdavanje lokacijske dozvole

Nositelj obveze: Ministarstvo graditeljstva i prostornoga uređenja

– podnošenje zahtjeva za izdavanjem građevinskih dozvola Ministarstvu graditeljstva i prostornoga uređenja

Nositelj obveze: Nova Camping

– izdavanje građevinskih dozvola

Nositelj obveze: Ministarstvo graditeljstva i prostornoga uređenja

– izvođenje radova (građenje građevina, instalacija opreme i uređaja, uređenje površina)

Nositelj obveze: Nova Camping

– podnošenje zahtjeva za izdavanjem uporabne dozvole ili više njih (ovisno o broju uporabnih cjelina) Ministarstvu graditeljstva i prostornoga uređenja

Nositelj obveze: Nova Camping

– izdavanje uporabne dozvole ili više njih (ovisno o broju uporabnih cjelina)

Nositelj obveze: Ministarstvo graditeljstva i prostornoga uređenja

– podnošenje zahtjeva Ministarstvu turizma za izdavanje rješenja o utvrđivanju ispunjavanja uvjeta za vrstu i kategoriju ugostiteljskog objekta iz skupine »Kampovi« – vrsta kamp, kategorija 5\*

Nositelj obveze: Nova Camping

– donošenje rješenja o utvrđivanju ispunjavanja uvjeta za vrstu i kategoriju ugostiteljskog objekta iz skupine »Kampovi« – vrsta kamp, kategorija 5\*

Nositelj aktivnosti: Ministarstvo turizma

– realizacija cjeline 2.

Cjelina 2. realizirat će se kada se steknu preduvjeti za raspolaganjem dijelovima nekretnina označenim kč.br. 2139/2 i kč.br. 2139/3, obje k.o. Povljana, a u skladu s važećom prostorno-planskom dokumentacijom. Po provedbi postupka parcelacije uredit će se imovinsko-pravni odnosi s Državnim uredom za upravljanje državnom imovinom sukladno pozitivnim propisima Republike Hrvatske.

Za predmetne zahvate u prostoru ishodit će se potrebne lokacijske i građevinske dozvole, a za uporabu građevina uporabne dozvole.

Ukoliko u nekoj od faza realizacije projekta Autokamp Punta Nova ili po dovršetku istoga proizađe potreba za ishođenjem koncesije za gospodarsko korištenje pomorskog dobra, isto će se urediti sukladno posebnim propisima kojima se uređuje to područje.

Svi upravni i drugi postupci navedeni u predmetnom hodogramu aktivnosti kao i možebitni postupci koji nisu navedeni, a koje će biti potrebno provesti u svrhu pripreme i realizacije projekta Autokamp Punta Nova, provest će se sukladno propisima Republike Hrvatske.

IX.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/16-04/231
Urbroj:50301-05/18-16-2
Zagreb, 28. rujna 2016.

Predsjednik
Tihomir Orešković, v. r.